Diari Oficial de la Generalitat Valenciana


Sumari del DOGV 2756, del 27-05-1996 (1996/838308)

RESOLUCIÓ de 8 de maig de 1996, de la Direcció General d'Ordenació i Innovació Educativa i Política Lingüística, per la qual en desenrotllament de l'Ordre de 9 de juny de 1994 de la Conselleria d'Educació i Ciència, s'estableix el procediment per a l'autorització d'activitats de formació del professorat organitzades per entitats col·laboradores.
-----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   2756

Data del DOGV
:   27-05-1996

Secció del DOGV
:   ALTRES DISPOSICIONS

Número del document
:   1996/838308


Data del document
:   08-05-1996

Organisme emissor
:   Conselleria de Cultura, Educació i Ciència

Tipus de document
:   Resolució

Anàlisi jurídica

RESOLUCIó de 8 de maig de 1996, de la Direcció General d'Ordenació i Innovació Educativa i Política Lingüística, per la qual en desenrotllament de l'Ordre de 9 de juny de 1994 de la Conselleria d'Educació i Ciència, s'estableix el procediment per a l'autorització d'activitats de formació del professorat organitzades per entitats col·laboradores.   
La Llei Orgànica 1/1990, de 3 d'octubre, d'Ordenació General del Sistema Educatiu (LOGSE), considera la formació permanent del professorat com un dels elements bàsics per a la millora de la qualitat de l'ensenyament i recull, en l'article 56, la formació permanent com un dret i una obligació del professorat, al mateix temps que ordena a les autoritats educatives realitzar una oferta suficient d'activitats de formació permanent i possibilita la col·laboració en l'esmentada oferta de diverses institucions.  
D'altra banda, l'Ordre de 9 de juny de 1994, de la Conselleria d'Educació i Ciència (DOGV del 17.08.94), regula per primera vegada les activitats de formació del professorat, establint la seua classificació, convocatòria, reconeixement, avaluació i certificació, i crea les vies per tal de fer efectiva la participació d'altres entitats denominades institucions col·laboradores en la realització de les esmentades activitats de formació. Així mateix, crea un Registre General de Formació Permanent del Professorat per a la inscripció de les activitats de formació reconegudes.  
En l'esmentada ordre quedaren pendents d'una posterior regulació, entre altres aspectes, el procediment per a reconéixer, mitjançant la firma prèvia d'un conveni de col·laboració, les activitats organitzades per les entitats col·laboradores per a la formació del professorat.  
Així doncs, la present resolució desenrotlla l'Ordre de 9 de juny de 1994, regulant el procediment per a reconéixer les activitats de formació organitzades per les entitats col·laboradores.  
Per això, en virtut de les competències que m'atribueix la disposició final de l'Ordre de 9 de juny de 1994, resolc:  
Primer  
1. Podran constituir-se com a entitats col·laboradores a efectes del que disposa l'apartat catorze de l'Ordre de 9 de juny de 1994, una vegada signat el corresponent conveni de formació del professorat amb la Conselleria de Cultura, Educació i Ciència, aquelles institucions privades que compten amb els requisits següents:  
Que es tracte d'una entitat legalment constituïda i inscrita al registre corresponent.  
Que en els estatuts constitutius de l'entitat figure entre les seues finalitats la realització d'activitats de formació del professorat. No obstant això, aquelles entitats privades que no tinguen entre les seues finalitats l'esmentada formació, però que realitzen activitats que redunden en benefici de la millora de la formació del professorat, podran també sol·licitar la subscripció d'un conveni de col·laboració, sempre que s'atinguen a allò que disposa aquesta resolució.   
Que l'entitat tinga com a àmbit d'actuació, totalment o parcialment, el territori de la Comunitat Valenciana.  
2. Les entitats privades que desitgen constituir-se en entitats col·laboradores a efectes del que disposa l'esmentada ordre, hauran d'adreçar la seua sol·licitud per tal d'establir un conveni de col·laboració amb la Conselleria de Cultura, Educació i Ciència a la Direcció General d'Ordenació i Innovació Educativa i Política Lingüística, junt amb la documentació següent:  
Estatuts constitutius de l'entitat.  
Pla d'activitats de formació del professorat que l'entitat es proposa portar a cap en el conveni de col·laboració, sempre que vaja adreçat al professorat per a la seua actualització cientificodidàctica i professional directament relacionada amb l'exercici de la seua funció docent.  
Documentació que l'entitat considere oportuna a fi de fonamentar la seua sol·licitud.  
Una vegada comprovats els requisits exigits en el punt 1, la Direcció General d'Ordenació i Innovació Educativa i Política Lingüística, procedirà al seu estudi, al llarg del qual podrà sol·licitar a l'entitat la documentació complementària que estime necessària.  
La Direcció General d'Ordenació i Innovació Educativa i Política Lingüística, una vegada finalitzat l'estudi, proposarà la firma del conveni de formació del professorat amb l'entitat sol·licitant que haguera presentat un programa de formació d'acord amb els objectius que s'expressen a la Llei Orgànica 1/1990, de 3 d'octubre, d'Ordenació General del Sistema Educatiu (LOGSE) i adaptat al que disposa l'Ordre de 9 de juny de 1994.  
En el termini de tres mesos des de la data de presentació de la sol·licitud, la Direcció General d'Ordenació i Innovació Educativa i Política Lingüística resoldrà sobre la sol·licitud presentada.  
3. Els successius plans d'activitats a realitzar per aquelles entitats que hagen subscrit el conveni de col·laboració a què es refereix l'article 14.1 de l'Ordre de 9 de juny de 1994, seran presentats per l'entitat col·laboradora, per a la seua aprovació, si s'escau, a la Direcció General d'Ordenació i Innovació Educativa i Política Lingüística al mes de gener.  
La Direcció General d'Ordenació i Innovació Educativa i Política Lingüística resoldrà sobre la seua adequació a l'Ordre de 9 de juny de 1994 i incorporarà les activitats autoritzades a l'annex del conveni de col·laboració subscrit en el seu dia.  
4. Les entitats que hi hagen sol·licitat la subscripció d'un conveni de formació amb anterioritat a la publicació de la present Resolució, hauran d'atenir-se al que estableix aquesta.  
València, 8 de maig de 1996.- El director general d'Ordenació i Innovació Educativa i Política Lingüística: Alejandro BaÑares Vázquez.